El Ple aprova els pressupostos per a 2018 que ascendixen a 79’2 milions d’euros
14 de desembre 2017

![Imagen 1](/media/fwgpmes0/81arino_cuerpo.jpg)

​El Ple de l'Ajuntament de Sagunt, en la sessió extraordinària que es va celebrar ahir, 13 de desembre, a la vesprada, va aprovar inicialment el pressupost general de la Corporació per al pròxim exercici 2018, el qual ascendix a 79’2 milions d'euros. La proposta, que va ser presentada pel delegat d'Hisenda, Enric Ariño, ha sigut aprovada inicialment amb el vot a favor dels grups Compromís, Esquerra Unida, ADN Morvedre i Natalia Antonino i Miguel Chover del PSPV-PSOE. Han votat en contra el PP, Iniciativa Porteña i Ciudadanos, mentre que José Vicente Muñoz, del grup de no adscrits, i Francisco Crispín de PSPV-PSOE s'han abstingut.  

Després de negociar amb la resta de grups polítics de la Corporació, els pressupostos de 2018 ascendixen a 79.166.474 euros, tant en ingressos com en despeses, dels quals es destinen 28’6 milions a despeses corrents en béns i servicis, 25’9 milions a despeses de personal, 12’52 milions a inversions, 5’5 milions a transferències corrents i prop de 6 milions a amortització de deute i pagament d'interessos. 

  

![](/media/twvliszb/81votoscuerpo2.jpg) 

Per a poder realitzar eixes despeses, l'Ajuntament de Sagunt comptarà amb un pressupost d'ingressos d'igual quantia, que principalment provenen d'impostos directes (33’8 milions), transferències de corrents d'altres administracions (16’8 milions), taxes, preus públics i altres ingressos (12’6 milions), operació de préstec (7’5 milions), impostos indirectes (5’7 milions) i venda de sòl públic (2’3 milions), a més d'altres quantitats menors com, per exemple, els ingressos patrimonials, que es preveuen en 321.437 euros.

El Ple ha acordat aprovar inicialment el pressupost en els estats d'ingressos i despeses compreses del pressupost de la mateixa entitat, del Consell Local Agrari, de l'empresa íntegrament municipal SAG i de les previsions de la mercantil de capital majoritari municipal Aigües de Sagunt SA. A més, s'ha aprovat la plantilla de personal per al pròxim any remesa a intervenció general, que ha sigut dictaminada en la corresponent Comissió Informativa de Personal.

En cas de no produir-se reclamacions contra l'expedient, una vegada es publique en el BOP i en el tauler d'anuncis, l'acord aprovat es considerarà definitiu.

  

![](/media/yn0glxxp/82-img_9640.jpg)  

​

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-els-pressupostos-per-a-2018-que-ascendixen-a-79-2-milions-d-euros/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-els-pressupostos-per-a-2018-que-ascendixen-a-79-2-milions-d-euros/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-els-pressupostos-per-a-2018-que-ascendixen-a-79-2-milions-d-euros/ "Linked In")
*   [](mailto:?body=https://aytosagunto.es/va/actualitat/el-ple-aprova-els-pressupostos-per-a-2018-que-ascendixen-a-79-2-milions-d-euros/)